Højesteret fandt ikke grundlag for at tilsidesætte landsrettens vurdering, hvorefter der ikke var grundlag for at afvise kæren og stadfæstede herudover fogedrettens kendelse om, at Fogedretten... Vis mere
Ret: Højesteret (3. instans)
Faggruppe: Civilsag — Visse kæresager
Sagsemner: Fogedret;
Retspleje og civilproces;

/

Dansk værneting for fogedsag om aflysning af udlæg på fast ejendom

Kendelse afsagt den 23. maj 2023

Sag 89/2022

Kærende
mod
Indkærede

Fogedsag om tvangsfuldbyrdelse af aflysning af udlæg på fast ejendom i Danmark kunne
anlægges ved ejendommens værneting

Indkærede, der var bosiddende i udlandet, var dømt til at lade et udlæg på Kærendes ejendom i
Danmark aflyse. Da Indkærede ikke medvirkede hertil, indbragte Kærende sagen for fogedretten i den
retskreds, hvor ejendommen var beliggende, og anmodede om, at fogeden i henhold til dommen
underskrev aflysningen af udlægget på Indkæredes vegne efter retsplejelovens § 530.

Fogedretten udtalte, at der var værneting for sagen ved fogedretten, og afsagde kendelse om, at sagen
kunne fremmes.

Kendelsen blev indbragt for landsretten, som udtalte, at retsplejelovens § 487, stk. 1, nr. 4, om
værneting, ifølge forarbejderne angik stedet, hvor ting eller genstande for fuldbyrdelsen fandtes, og at
bestemmelsen derfor ikke kunne finde anvendelse, hvor fogedretten var blevet anmodet om at
underskrive et dokument på Indkæredes vegne. Landsretten fastslog herefter, at der ikke var værneting i
Danmark og afviste sagen.

Højesteret fastslog, at ”genstanden for fuldbyrdelsen” , jf. retsplejelovens § 487, stk. 1, nr. 4, efter
bestemmelsens ordlyd, i en situation som den foreliggende måtte anses for at være den faste ejendom,
og rekvirenten kunne derfor vælge at benytte den retskreds, hvor ejendommen var beliggende, som
værneting. Kærende havde således med rette fremsat anmodningen om tvangsfuldbyrdelse over for
fogedretten i den retskreds, hvor ejendommen var beliggende.

Højesteret stadfæstede herefter fogedrettens kendelse.

Landsretten var nået til et andet resultat.